Vyf seuns sterf in brandArgieffoto (Foto: Alexas_Fotos, Pixabay) Vyf seuns het Vrydagnag in ŉ brand in die Masiya- informele nedersetting in Philippi, Kaapstad, doodgebrand. Die brand het omstreeks middernag ontstaan. Ongeveer 30 inwoners van die nedersetting is deur die brand dakloos gelaat. Pres. Cyril Ramaphosa het Saterdag gesê die tragedie plaas weer eens die kollig op die gevare wat talle Suid-Afrikaners, veral gedurende die wintermaande, in die gesig staar. “Hierdie tragedie raak en affekteer ons almal as Suid-Afrikaners, veral tydens Jeugmaand wanneer ons fokus is op die skep van beter lewens vir jongmense,” het Rampahosa gesê. “Die regering het sedert 1994 al aansienlike vordering gemaak in die ontwikkeling van menslike nedersettings, maar tragedies soos hierdie herinner ons aan hoeveel werk nog gedoen moet word om behuising, veiligheid en gerief aan alle Suid-Afrikaners te bied.” Die president het sy medelye teenoor die families van die oorledenes en die mense wat dakloos gelaat is uitgespreek. Hy het gesê die regering sal die gesinne wat geraak word bystaan. “Ons sal ook in ons gemeenskappe werk om bewusmaking te skep rondom veiligheidsmaatreëls veral nou wanneer gesinne verskeie vorms van brandstof en verhitting gebruik om warm te bly.”